2002R0153 — LV — 04.01.2003 — 001.001

Šis dokuments ir izveidots vienīgi dokumentācijas nolūkos, un iestādes neuzņemas nekādu atbildību par tā saturu

Grozīta ar:









▼B

PADOMES REGULA (EK) Nr. 153/2002

(2002. gada 21. janvāris)

par konkrētām procedūrām, lai piemērotu Eiropas Kopienu un to dalībvalstu, no vienas puses, un Bijušās Dienvidslāvijas Maķedonijas Republikas, no otras puses, Stabilizācijas un asociācijas līgumu, kā arī lai piemērotu Eiropas Kopienas un Bijušās Dienvidslāvijas Maķedonijas Republikas Pagaidu nolīgumu







EIROPAS SAVIENĪBAS PADOME, ņemot vērā Eiropas Kopienas dibināšanas līgumu, un īpaši tā 133. pantu, ņemot vērā Komisijas priekšlikumu, tā kā: (1) Padomē norisinās Eiropas Kopienu un to dalībvalstu, no vienas puses, un Bijušās Dienvidslāvijas Maķedonijas Republikas, no otras puses, Stabilizācijas un asociācijas līguma (šeit turpmāk – “Stabilizācijas un asociācijas līgums”), kas ir parakstīts 2001. gada 9. aprīlī Luksemburgā, slēgšanas process. (2) Pa to laiku 2001. gada 9. aprīlī Padome ir noslēgusi Eiropas Kopienas un Bijušās Dienvidslāvijas Maķedonijas Republikas Pagaidu nolīgumu ( 1 ) (šeit turpmāk – “Pagaidu nolīgums”), kurā paredz Stabilizācijas un asociācijas līgumā noteikto tirdzniecības un ar tirdzniecību saistīto noteikumu priekšlaicīgu stāšanos spēkā. (3) Jānosaka kārtība šo līgumu konkrētu noteikumu piemērošanai. (4) Stabilizācijas un asociācijas līgumā un Pagaidu nolīgumā ir paredzēts, ka konkrētus produktus, kuru izcelsme ir Bijušajā Dienvidslāvijas Maķedonijas Republikā, ievērojot tarifu kvotas, var ievest Kopienā ar pazeminātu muitas nodokli. Tādēļ jāizstrādā noteikumi, lai aprēķinātu muitas nodokļu pazeminātās likmes. (5) Stabilizācijas un asociācijas līgumā un Pagaidu nolīgumā jau ir precizēti produkti, attiecībā uz kuriem ir tiesības pretendēt uz minētajiem tarifu pasākumiem, attiecīgie apjomi (un to paplašinājumi), piemērojamie nodokļi, piemērošanas periodi un iespējamības kritēriji. (6) Padomes vai Komisijas lēmumos, ar ko groza kombinēto nomenklatūru un TARIC kodus, nav ietvertas būtiskas izmaiņas. (7) Vienkāršības labad, kā arī lai savlaicīgi publicētu regulas, ar ko ievieš Kopienas tarifu kvotas, būtu jāparedz, ka Komisijai, kam palīdz komiteja, kuras izveide paredzēta 42. pantā Padomes 1999. gada 17. maija Regulā (EK) Nr. 1254/1999 par liellopu gaļas tirgus kopīgo organizāciju ( 2 ), jāpieņem regulas, ar kurām atver tarifu kvotas teļa gaļas produktiem un paredz šo kvotu pārvaldību. (8) Būtu jāparedz, ka Komisijai, kam palīdz komiteja, kura izveidota saskaņā ar 248.a pantu Padomes 1992. gada 12. oktobra Regulā (EEK) Nr. 2913/92 par Kopienas muitas kodeksa izveidi ( 3 ), jāpieņem regulas, ar kurām atver tādas tarifu kvotas un paredz to pārvaldību, kuras varētu piešķirt pēc sarunām par turpmākām tarifu koncesijām, ievērojot Stabilizācijas un asociācijas līguma 29. pantu un Pagaidu nolīguma 16. pantu. (9) Nodokļi būtu pilnībā jāatceļ, ja labvēlīgāks režīms rada procentuālos nodokļus 1 % apmērā vai mazāk vai īpašos nodokļus EUR 1 apmērā vai mazāk. (10) Šī regula būtu jāpiemēro ar atpakaļejošu datumu un jāturpina piemērot līdz stājas spēkā Stabilizācijas un asociācijas līgums. (11) Šīs regulas īstenošanai vajadzīgie pasākumi būtu jāpieņem saskaņā ar Padomes 1999. gada 28. jūnija Lēmumu 1999/468/EK, ar ko nosaka Komisijai piešķirto izpildu pilnvaru īstenošanas kārtību ( 4 ), tā kā: IR PIEŅĒMUSI ŠO REGULU.







1. pants

Priekšmets

Padome ar šo nosaka konkrētu kārtību, kādā pieņemt sīki izstrādātus noteikumus Eiropas Kopienu un to dalībvalstu, no vienas puses, un Bijušās Dienvidslāvijas Maķedonijas Republikas, no otras puses, Stabilizācijas un asociācijas līguma (šeit turpmāk – “Stabilizācijas un asociācijas līgums”) un Eiropas Kopienas un Bijušās Dienvidslāvijas Maķedonijas Republikas Pagaidu nolīguma (šeit turpmāk – “Pagaidu nolīgums”) dažu noteikumu īstenošanai.

2. pants

Koncesijas teļa gaļai

Komisija saskaņā ar šīs regulas 3. pantā norādīto kārtību pieņem sīki izstrādātus noteikumus Pagaidu nolīguma 14. panta 2. punkta un pēc tam Stabilizācijas un asociācijas līguma 27. panta 2. punkta īstenošanai attiecībā uz tarifu kvotu teļa gaļas produktiem.

3. pants

Piemērojamā kārtība

1. Komisijai palīdz komiteja, kas paredzēta Regulas (EK) Nr. 1254/1999 42. pantā.

2. Ja izdarīta atsauce uz šo pantu, piemēro Lēmuma 1999/468/EK 4. un 7. pantu.

Lēmuma 1999/468/EK 4. panta 3. punktā paredzētais termiņš ir viens mēnesis.

3. Komiteja pieņem savu reglamentu.

4. pants

Turpmākas koncesijas

Ja, ievērojot Stabilizācijas un asociācijas līguma 29. pantu un Pagaidu nolīguma 16. pantu, tarifu kvotu robežās piešķir papildu koncesijas attiecībā uz zvejniecības produktiem, Komisija saskaņā ar šīs regulas 5. pantā noteikto kārtību pieņem sīki izstrādātus noteikumus šo tarifu kvotu ieviešanai.

5. pants

Piemērojamā kārtība

1. Komisijai palīdz Muitas kodeksa komiteja, kas izveidota saskaņā ar Regulas (EEK) Nr. 2913/92 248.a pantu.

2. Ja izdarīta atsauce uz šo pantu, piemēro Lēmuma 1999/468/EK 4. un 7. pantu.

Lēmuma 1999/468/EK 4. panta 3. punktā noteiktais termiņš ir trīs mēneši.

3. Komiteja pieņem savu reglamentu.

6. pants

Tarifu samazinājumi

1. Saskaņā ar 2. punktu atviegloto nodokļu likmes noapaļo līdz pirmajai decimāldaļai.

2. Ja atvieglotā nodokļa likmes aprēķinā, piemērojot 1. punktu, iegūst vienu no šādiem rezultātiem, atviegloto likmi uzskata par pilnīgu atbrīvojumu no nodokļiem:

a) 1 % vai mazāk attiecībā uz procentuālajiem nodokļiem vai

b) EUR 1 vai mazāk par katru atsevišķu daudzumu attiecībā uz īpašajiem nodokļiem.

7. pants

Tehniski pārlabojumi

Sīki izstrādāto īstenošanas noteikumu, kas pieņemti saskaņā ar šo regulu, grozījumus un tehniskus pārlabojumus, kuri vajadzīgi sakarā ar kombinētās nomenklatūras kodu un TARIC apakšiedaļu izmaiņām, kā arī izriet no Kopienas un Bijušās Dienvidslāvijas Maķedonijas Republikas jaunu līgumu noslēgšanas, protokoliem, sarakstes vai cita veida savstarpējām darbībām, pieņem saskaņā ar 3. un 5. pantā noteikto kārtību.

▼M1

7.a pants

Vispārīga drošības klauzula un deficīta klauzula

1. Ja kāda dalībvalsts pieprasa Komisijai veikt pasākumus, kas paredzēti Pagaidu nolīguma 24. un 25. pantā un vēlāk Stabilizācijas un asociācijas nolīguma 37. un 38. pantā, tā iesniedz Komisijai visu informāciju, kas pamato pieprasījumu.

2. Komisijai palīdz Padomdevēja komiteja, kas izveidota saskaņā ar Padomes Regulas (EK) Nr. 3285/94 ( 5 ) 4. pantu, (turpmāk tekstā — “Komiteja”).

3. Ja ir atsauce uz šo punktu, piemēro Lēmuma 1999/468/EK 3. un 7. pantu.

4. Komiteja pieņem savu reglamentu.

5. Ja Komisija pēc kādas dalībvalsts pieprasījuma vai savas iniciatīvas konstatē, ka izpildīti Pagaidu nolīguma 24. un 25. pantā un vēlāk Stabilizācijas un asociācijas nolīguma 37. un 38. pantā noteiktie nosacījumi, tā

— informē dalībvalstis nekavējoties, ja tā darbojas pēc savas iniciatīvas, vai, ja rīcības pamatā ir dalībvalsts pieprasījums — piecu darbdienu laikā no šāda pieprasījuma saņemšanas,

— apspriežas ar Komiteju par ierosinātajiem pasākumiem,

— vienlaikus informē Bijušo Dienvidslāvijas Maķedonijas Republiku un paziņo par apspriežu sākšanu ar Sadarbības padomi un vēlāk ar Stabilizācijas un asociācijas komiteju, kā to paredz Pagaidu nolīguma 24. panta 4. punkts un 25. panta 3. punkts un Stabilizācijas un asociācijas nolīguma 37. panta 4. punkts un 38. panta 3. punkts,

— vienlaikus sniedz Sadarbības padomei un vēlāk Stabilizācijas un asociācijas komitejai visu Pagaidu nolīguma 24. panta 3. punktā un 25. panta 3. punktā un Stabilizācijas un asociācijas nolīguma 37. panta 3. punktā un 38. panta 3. punktā paredzēto informāciju, kas vajadzīga šīm apspriedēm.

6. Beidzoties apspriedēm, ja nav iespējams cits risinājums, Komisija, apspriedusies ar Komiteju, var pieņemt lēmumu par Pagaidu nolīguma 24. un 25. pantā un vēlāk Stabilizācijas un asociācijas nolīguma 37. un 38. pantā paredzētajiem piemērotajiem pasākumiem.

Minēto lēmumu tālāk paziņo Padomei; to paziņo arī Sadarbības padomei un vēlāk Stabilizācijas un asociācijas komitejai.

Minēto lēmumu piemēro nekavējoties.

7. Ikviena dalībvalsts 10 darbdienu laikā pēc 6. punktā minētā Komisijas lēmuma izziņošanas var nodot to izskatīšanai Padomē.

Padome ar kvalificētu balsu vairākumu divu mēnešu laikā var pieņemt citādu lēmumu.

8. Ja Komisija nolemj neveikt Pagaidu nolīguma 24. un 25. pantā un vēlāk Stabilizācijas un asociācijas nolīguma 37. un 38. pantā paredzētos pasākumus, tā informē Padomi piecu darbdienu laikā, kopš saņemts pieprasījums no dalībvalsts.

Ikviena dalībvalsts 10 darbdienu laikā no minētā Komisijas lēmuma izziņošanas var nodot to izskatīšanai Padomē.

Ja Padome ar kvalificētu balsu vairākumu izsaka nodomu pieņemt citādu lēmumu, Komisija par to informē Bijušo Dienvidslāvijas Maķedonijas Republiku un paziņo tai par apspriežu sākšanu Sadarbības padomē un vēlāk Stabilizācijas un asociācijas komitejā, kā paredzēts Pagaidu nolīguma 24. panta 3. un 4 punktā un 25. panta 3. punktā un Stabilizācijas un asociācijas nolīguma 37. panta 3. un 4. punktā un 38. panta 3. punktā.

9. Divu mēnešu laikā pēc tam, kad Sadarbības padomē un vēlāk Stabilizācijas un asociācijas komitejā beigušās apspriedes ar Bijušo Dienvidslāvijas Maķedonijas Republiku, Padome ar kvalificētu balsu vairākumu var pieņemt citādu lēmumu.

10. Apspriedes Sadarbības padomē un vēlāk Stabilizācijas un asociācijas komitejā jāpabeidz 30 dienās pēc 5. un 8. punktā minētās izziņošanas.

7.b pants

Ārkārtas un izšķirīgi apstākļi

1. Rodoties ārkārtas un izšķirīgiem apstākļiem Pagaidu nolīguma 24. panta 4. punkta b) apakšpunkta un 25. panta 4. punkta nozīmē un vēlāk Stabilizācijas un asociācijas nolīguma 37. panta 4. punkta b) apakšpunkta un 38. panta 4. punkta nozīmē, Komisija var tūlīt uzsākt pasākumus, kas paredzēti Pagaidu nolīguma 24. un 25. pantā un vēlāk Stabilizācijas un asociācijas nolīguma 37. un 38. pantā.

Ja Komisija saņem pieprasījumu no dalībvalsts, tā lemj par to piecu darbdienu laikā no pieprasījuma saņemšanas.

2. Komisija paziņo Padomei savu lēmumu.

3. Ikviena dalībvalsts 10 darbdienu laikā, kopš saņemts paziņojums par Komisijas lēmumu, var nodot to izskatīšanai Padomē.

Padome ar kvalificētu balsu vairākumu divu mēnešu laikā var pieņemt citādu lēmumu.

7.c pants

Drošības klauzula par lauksaimniecības un zvejniecības produktiem

Neatkarīgi no 7.a un 7.b pantā noteiktajām procedūrām un saskaņā ar procedūrām, ko paredz attiecīgie noteikumi, ar kuriem izveido lauksaimniecības produktu tirgu vai zvejniecības un akvakultūras tirgu kopīgo organizāciju, vai saskaņā ar īpašiem noteikumiem, ko pieņem atbilstoši Līguma 308. pantam un kas attiecas uz lauksaimniecības un zvejniecības produktu pārstrādes produktiem, var veikt vajadzīgos pasākumus attiecībā uz lauksaimniecības un zvejniecības produktiem, pamatojoties uz Pagaidu nolīguma 17. vai 24. pantu un vēlāk uz Stabilizācijas un asociācijas nolīguma 30. vai 37. pantu vai arī, pamatojoties uz pielikumu noteikumiem, kas attiecas uz šiem produktiem, kā arī uz 3. protokolu, ja vien tiek ievēroti nosacījumi, ko paredz Pagaidu nolīguma 17. pants un vēlāk Stabilizācijas un asociācijas nolīguma 30. pants vai Pagaidu nolīguma 24. panta 3., 4. un 5. punkts un vēlāk Stabilizācijas un asociācijas nolīguma 37. panta 3., 4. un 5. punkts.

7.d pants

Dempings

Ja tiek īstenota prakse, kas Kopienai ļauj ieviest Pagaidu nolīguma 23. panta 1. punktā un vēlāk Stabilizācijas un asociācijas nolīguma 36. panta 1. punktā paredzētos pasākumus, lēmumu par antidempinga pasākumu ieviešanu pieņem saskaņā ar noteikumiem, kas paredzēti Padomes 1995. gada 22. decembra Regulā (EK) Nr. 384/96 par aizsardzību pret ievedumiem par dempinga cenām no valstīm, kas nav Eiropas Kopienas dalībvalstis ( 6 ), un procedūru, kas paredzēta Pagaidu nolīguma 23. panta 2. punktā un vēlāk Stabilizācijas un asociācijas nolīguma 36. panta 2. punktā.

7.e pants

Konkurence

1. Ja tiek īstenota prakse, kas Kopienai ļauj piemērot Pagaidu nolīguma 33. pantā un vēlāk Stabilizācijas un asociācijas nolīguma 69. pantā paredzētos pasākumus, tad Komisija, pēc savas iniciatīvas vai dalībvalsts pieprasījuma izskatījusi konkrēto gadījumu, pieņem lēmumu, vai šāda prakse atbilst Nolīgumam. Vajadzības gadījumā tā Padomei ierosina pieņemt aizsardzības pasākumus, un Padome rīkojas atbilstoši procedūrām, kas noteiktas Līguma 133. pantā, izņemot palīdzības gadījumus, kuriem piemērojama Padomes 1997. gada 6. oktobra Regula (EK) Nr. 2026/97 par aizsardzību pret subsidētiem ievedumiem no valstīm, kas nav Eiropas Kopienas dalībvalstis ( 7 ), tad pasākumi jāveic saskaņā ar procedūrām, kas noteiktas minētajā regulā. Pasākumus veic tikai ar nosacījumiem, kas noteikti Pagaidu nolīguma 33. panta 5. punktā un vēlāk Stabilizācijas un asociācijas nolīguma 69. panta 5. punktā.

2. Ja tiek īstenota prakse, kuras dēļ Bijusī Dienvidslāvijas Republika Maķedonija var piemērot Kopienai pasākumus, balstoties uz Pagaidu nolīguma 33. pantu un vēlāk Stabilizācijas un asociācijas nolīguma 69. pantu, Komisija, pārbaudījusi konkrēto gadījumu, lemj, vai šī prakse atbilst Pagaidu nolīgumā un vēlāk Stabilizācijas un asociācijas nolīgumā minētajam principam. Vajadzības gadījumā tā pieņem attiecīgus lēmumus, pamatojoties uz kritērijiem, kas izriet no Līguma 81., 82. un 87. panta piemērošanas.

7.f pants

Krāpšana vai administratīvas sadarbības nenodrošināšana

1. Interpretējot Pagaidu nolīguma 29. pantu un vēlāk Stabilizācijas un asociācijas nolīguma 42. pantu, par atteikšanos nodrošināt administratīvu sadarbību, kas vajadzīga, lai pārbaudītu izcelsmes pierādījumus, cita starpā, uzskata:

— administratīvas sadarbības trūkumu, piemēram, to muitas vai valsts iestāžu nosaukuma un adreses nenorādīšanu, kas atbildīgas par izcelsmes apliecību izdošanu un pārbaudīšanu, vai zīmogu nospiedumu paraugu neiesniegšanu, kurus izmanto sertifikātu autentificēšanai, vai informācijas neaktualizēšanu, ja tas attiecas uz konkrēto gadījumu,

— atkārtoti neveiktas vai nepareizi veiktas darbības, pārbaudot produktu noteiktas izcelsmes statusu, nolīgumu 4. protokola citu noteikumu izpildi un noskaidrojot vai cenšoties novērst izcelsmes noteikumu pārkāpšanu,

— atkārtotu atteikšanos vai nepamatotu kavēšanos pēc Komisijas pieprasījuma veikt vēlāku izcelsmes apliecinājuma pārbaudi un laikus paziņot tās rezultātus,

— atkārtotu atteikšanos vai nepamatotu kavēšanos iegūt atļauju sadarbības misiju īstenošanai administratīvā un izmeklēšanas jomā Bijušās Dienvidslāvijas Maķedonijas Republikas teritorijā, lai pārbaudītu dokumentu autentiskumu vai informācijas precizitāti, kas ir būtiska, lai piemērotu preferenciālu režīmu, ko paredz nolīgumi, vai veikt vai organizēt atbilstošu izmeklēšanu, lai noskaidrotu izcelsmes noteikumus vai novērstu to pārkāpšanu,

— atkārtotu tādu noteikumu neizpildi, ko paredz 5. protokols par savstarpēju administratīvu palīdzību muitas jautājumos, ja tas ir svarīgi, piemērojot Pagaidu nolīguma un vēlāk Stabilizācijas un asociācijas nolīguma tirdzniecības noteikumus.

2. Ja Komisija, pamatojoties uz kādas dalībvalsts sniegto informāciju, vai pati pēc savas iniciatīvas konstatē, ka izpildīti Pagaidu nolīguma 29. pantā un vēlāk Stabilizācijas un asociācijas nolīguma 42. pantā paredzētie nosacījumi, tā:

— informē Padomi,

— nekavējoties sāk apspriedes ar Bijušo Dienvidslāvijas Maķedonijas Republiku, lai atrastu piemērotu risinājumu, kādu paredz minētie noteikumi.

Turklāt tā var:

— vērsties pie dalībvalstīm, lai tās veiktu piesardzības pasākumus, kas nepieciešami, lai nosargātu Kopienas finansiālās intereses,

— publicēt paziņojumu Eiropas Kopienu Oficiālajā Vēstnesī, kur minēts, ka pastāv pamatotas šaubas par to noteikumu piemērošanu, kas ir svarīgi, lai piemērotu Pagaidu nolīguma 29. pantu un vēlāk Stabilizācijas un asociācijas nolīguma 42. pantu.

3. Kamēr 2. punktā minētajās apspriedēs nav atrasts abpusēji pieņemams risinājums, Komisija var pieņemt lēmumu par citiem piemērotiem pasākumiem, ko tā uzskata par vajadzīgiem saskaņā ar Pagaidu nolīguma 29. pantu un vēlāk Stabilizācijas un asociācijas nolīguma 42. pantu, kā arī 5. punktā minēto procedūru.

4. Komisijai palīdz Muitas kodeksa komiteja, kas izveidota saskaņā ar Regulas (EEK) Nr. 2913/92 ( 8 ) 248.a pantu.

5. Ja ir atsauce uz šo punktu, piemēro Lēmuma 1999/468/EK 3. un 7. pantu.

6. Komiteja izstrādā savu reglamentu.

7.g pants

Paziņojumi

Par paziņojumiem Sadarbības padomei un vēlāk Stabilizācijas un asociācijas padomei un attiecīgi Stabilizācijas un asociācijas komitejai atkarībā no Pagaidu nolīguma un vēlāk Stabilizācijas un asociācijas nolīguma noteikumiem atbild Komisija, kas darbojas Kopienas vārdā.

▼B

8. pants

Stāšanās spēkā un piemērošana

Šī regula stājas spēkā tās publicēšanas dienā Eiropas Kopienu Oficiālajā Vēstnesī.

To piemēro no 2001. gada 1. jūnija.

Šī regula uzliek saistības kopumā un ir tieši piemērojama visās dalībvalstīs.